CELEX: 32012R0470
Language: ro
Date: 2012-06-04 00:00:00
Title: Regulamentul (UE) nr. 470/2012 al Comisiei din 4 iunie 2012 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea polidextrozei (E 1200) în bere  Text cu relevanță pentru SEE

5.6.2012   
            
            
               RO
            
            
               Jurnalul Oficial al Uniunii Europene
            
            
               L 144/16
            
         REGULAMENTUL (UE) NR. 470/2012 AL COMISIEI
   din 4 iunie 2012
   de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea polidextrozei (E 1200) în bere
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
   întrucât:
   
               (1)
            
            
               Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
            
         
               (2)
            
            
               Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
            
         
               (3)
            
            
               În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată, fie la inițiativa Comisiei, fie în urma unei cereri.
            
         
               (4)
            
            
               O cerere de autorizare a utilizării polidextrozei (E 1200) ca stabilizator în bere a fost depusă și pusă la dispoziția statelor membre.
            
         
               (5)
            
            
               Berile cu valoare energetică redusă și berile slab alcoolizate sunt, în general, acceptate cu dificultate deoarece nu au consistență și nu provoacă senzații buco-tactile. Adaosul de polidextroză (E 1200) poate ameliora consistența și senzațiile buco-tactile și, în același timp, poate oferi stabilitatea necesară a spumei. În plus, polidextroza (E 1200) are o valoare calorică redusă și adaosul ei va avea o contribuție limitată la conținutul caloric total al berii.
            
         
               (6)
            
            
               Polidextroza (E 1200) aparține grupului de aditivi pentru care nu a fost specificată doza zilnică acceptabilă (3). Aceasta presupune că ea nu reprezintă un pericol pentru sănătate la nivelurile necesare pentru obținerea efectului tehnologic dorit. Prin urmare, este adecvat să se permită utilizarea polidextrozei (E 1200) în berile cu valoare calorică redusă și în berile slab alcoolizate.
            
         
               (7)
            
            
               În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară, în scopul de a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care cererea de actualizare în cauză nu este susceptibilă de a avea un efect asupra sănătății oamenilor. Întrucât autorizarea utilizării polidextrozei (E 1200) în berile cu valoare calorică redusă și berile slab alcoolizate constituie o actualizare a respectivei liste, care nu este susceptibilă de a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară.
            
         
               (8)
            
            
               În conformitate cu dispozițiile tranzitorii din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (4), anexa II privind stabilirea listei Uniunii de aditivi alimentari autorizați pentru utilizarea în produsele alimentare și condițiile de utilizare se aplică de la 1 iunie 2013. Pentru a permite utilizarea polidextrozei (E 1200) în bere înainte de data respectivă, este necesar să se prevadă o dată anterioară de aplicare cu privire la această utilizare a respectivului aditiv alimentar.
            
         
               (9)
            
            
               Prin urmare, anexa II la Regulamentul (CE) nr. 1333/2008 ar trebui modificată în consecință.
            
         
               (10)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 iunie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 354, 31.12.2008, p. 16.
   
      (2)  JO L 354, 31.12.2008, p. 1.
   
      (3)  Raportul Comisiei privind doza dietetică de aditiv alimentar în Uniunea Europeană COM(2001) 542 final.
   
      (4)  JO L 295, 12.11.2011, p. 1.
   
      ANEXĂ
      În partea E din anexa II la Regulamentul (CE) nr. 1333/2008, se adaugă următoarea rubrică în categoria alimentară 14.2.1 „bere și băuturi din malț”, după rubrica pentru E 1105:
      
         
                      
                  
                  
                     „E 1200
                  
                  
                     Polidextroză
                  
                  
                     
                        quantum satis
                     
                  
                  
                      
                  
                  
                     Numai berile cu valoare energetică redusă și berile slab alcoolizate
                  
                  
                     Perioada de aplicare:
                     de la 25 iunie 2012.”